Valstybės sienos apsaugos tarnybos

prie Lietuvos Respublikos Vidaus reikalų ministerijos

VADAS

ĮSAKYMAS

DĖL VALSTYBĖS SIENOS APSAUGOS TARNYBOS PRIE LIETUVOS RESPUBLIKOS VIDAUS REIKALŲ MINISTERIJOS VIDINIU INFORMACIJOS APIE PAŽEIDIMUS TEIKIMO KANALU GAUTOS INFORMACIJOS TVARKYMO APRAŠO PATVIRTINIMO

2019 m. sausio 14 d. Nr. 4-10

Vilnius

Vadovaudamasis Lietuvos Respublikos pranešėjų apsaugos įstatymo 16 straipsniu, Vidinių informacijos apie pažeidimus teikimo kanalų įdiegimo ir jų funkcionavimo užtikrinimo tvarkos aprašu, patvirtintu Lietuvos Respublikos Vyriausybės 2018 m. lapkričio 14 d. nutarimo Nr. 1133 „Dėl Lietuvos Respublikos pranešėjų apsaugos įstatymo įgyvendinimo“ 1.3 papunkčiu:

1.	T v i r t i n u Valstybės sienos apsaugos tarnybos prie Lietuvos Respublikos vidaus reikalų ministerijos vidiniu informacijos apie pažeidimus teikimo kanalu gautos informacijos tvarkymo aprašą (pridedama).

2.	N u r o d a u:

2.1. Valstybės sienos apsaugos tarnybos prie Lietuvos Respublikos vidaus reikalų ministerijos (toliau – tarnyba) Prevencijos skyriaus viršininkui tarnybos interneto svetainėje (www.pasienis.lt) įdiegti tarnybos vidinį informacijos apie pažeidimus teikimo kanalą (toliau – kanalas), kuriuo būtų galima teikti informaciją apie pažeidimus;

2.2. tarnybos struktūrinių padalinių vadovams supažindinti su šiuo įsakymu visus pavaldžius valstybės tarnautojus ir darbuotojus, dirbančius pagal darbo sutartis (toliau – darbuotojai);

2.3. tarnybos darbuotojams, kurie gauna ar nagrinėja informaciją apie pažeidimus, užtikrinti asmens, pateikusio informaciją apie pažeidimą, konfidencialumą.

3. S k i r i u Antaną Montvydą, tarnybos vado pavaduotoja, atsakingą už kanalu gautos informacijos apie pažeidimus tyrimų organizavimą.

4. S k e l b i u šį įsakymą tarnybos interneto svetainėje ir Teisės aktų registre.

Tarnybos vadas	Renatas Požėla

PATVIRTINTA

Valstybės sienos apsaugos tarnybos prie

Lietuvos Respublikos vidaus reikalų

ministerijos vado 2019 m. sausio 14 d.

įsakymu Nr. 4-10

Valstybės sienos apsaugos tarnybos

prie Lietuvos Respublikos Vidaus reikalų ministerijos

VIDINIU INFORMACIJOS APIE PAŽEIDIMUS TEIKIMO KANALU GAUTOS INFORMACIJOS TVARKYMO APRAŠAS

I SKYRIUS

BENDROSIOS NUOSTATOS

1. Valstybės sienos apsaugos tarnybos prie Lietuvos Respublikos vidaus reikalų ministerijos vidiniu informacijos apie pažeidimus teikimo kanalu gautos informacijos tvarkymo aprašas (toliau – aprašas) nustato Valstybės sienos apsaugos tarnybos prie Lietuvos Respublikos vidaus reikalų ministerijos (toliau – tarnyba) vidiniu apie pažeidimus teikimo kanalu gautos informacijos priėmimo, registravimo, tikrinimo, tyrimo, tvarkymo, saugojimo ir konfidencialumo užtikrinimo tarnyboje tvarką.

2. Aprašas parengtas vadovaujantis Lietuvos Respublikos pranešėjų apsaugos įstatymu, Vidinių informacijos apie pažeidimus teikimo kanalų įdiegimo ir jų funkcionavimo užtikrinimo tvarkos aprašu (toliau – Vyriausybės aprašas), patvirtintu Lietuvos Respublikos Vyriausybės 2018 m. lapkričio 14 d. nutarimo Nr. 1133 „Dėl Lietuvos Respublikos pranešėjų apsaugos įstatymo įgyvendinimo“ 1.3 papunkčiu.

3. Šiame apraše vartojamos sąvokos:

3.1. Budėtojas – tarnybos Sienos kontrolės organizavimo valdybos Nacionalinio koordinacinio centro pareigūnas, vykdantis operatyvaus valdymo funkcijas;

3.2. Konfidencialumas – tarnybos valstybės tarnautojų ir darbuotojų, dirbančių pagal darbo sutartis (toliau – darbuotojai), veiklos principas, kuriuo užtikrinama, kad informaciją apie pažeidimą pateikusio asmens duomenys ir kita jį tiesiogiai ar netiesiogiai identifikuoti leidžianti informacija būtų tvarkoma tik darbo ar tarnybos funkcijų atlikimo tikslais ir kad ši informacija nebūtų atskleidžiama tretiesiems asmenims;

3.3. Pažeidimas – tarnyboje galbūt rengiama, daroma ar padaryta nusikalstama veika, administracinis nusižengimas, tarnybinis nusižengimas ar darbo pareigų pažeidimas, taip pat šiurkštus privalomų profesinės etikos normų pažeidimas ar kitas grėsmę viešajam interesui keliantis arba jį pažeidžiantis teisės pažeidimas, apie kurį pranešėjas sužino iš savo turimų ar turėtų tarnybos, darbo santykių arba sutartinių santykių su šia įstaiga;

3.4. Pranešėjas – asmuo, kuris pateikia informaciją apie pažeidimą tarnyboje, su kuria jį sieja ar siejo tarnybos, darbo santykiai, ar kuris tapo galbūt daromo ar padaryto pažeidimo liudytoju;

3.5. Vidinis informacijos apie pažeidimus teikimo kanalas – tarnybos interneto svetainėje (www.pasienis.lt) įdiegtas informacijos apie pažeidimus teikimo, tyrimo ir asmens informavimo kanalas.

Kitos šiame apraše vartojamos sąvokos atitinka Lietuvos Respublikos pranešėjų apsaugos įstatyme nurodytas sąvokas.

II SKYRIUS

INFORMACIJOS TEIKIMAS, PRIĖMIMAS, REGISTRAVIMAS, PATIKRINIMAS, SAUGOJIMAS

4. Tarnybos vidiniu informacijos apie pažeidimus teikimo kanalu (toliau – vidinis kanalas) užtikrinama galimybė bet kuriam asmeniui, kurį su tarnyba sieja ar siejo tarnybos ar darbo santykiai arba sutartiniai santykiai (konsultavimo, rangos, stažuotės, praktikos, savanorystės ir pan.), pranešti apie pažeidimą.

5. Informaciją apie pažeidimą (toliau – informacija) teikiantis asmuo interneto svetainėje (www.pasienis.lt) užpildo pranešimą, kurio forma nustatyta Vyriausybės aprašo 15 punkte, arba apie pažeidimą praneša laisvos formos pranešimu, jį pateikdamas jam patogiu būdu. Tokiame pranešime turi būti nurodyta ši informacija:

5.1. kas, kada, kokiu būdu ir kokį pažeidimą padarė, daro ar rengiasi padaryti ir pan.;

5.2. sužinojimo apie pažeidimą data ir aplinkybės;

5.3. pranešėjo vardas, pavardė, asmens kodas, darbovietė, kontaktiniai duomenys;

5.4. jei įmanoma, pateikiami bet kokie turimi dokumentai, duomenys ar informacija, atskleidžianti galimo pažeidimo požymius.

6. Pranešimo formoje prašomi pateikti asmens duomenys yra reikalingi asmeniui identifikuoti sprendžiant jo teisinį statusą ir yra saugomi ne trumpiau kaip trejus metus nuo jų gavimo dienos.

7. Vidiniu kanalu pateikta informacija automatiškai nukreipiama budėtojui.

8. Budėtojas, gavęs informaciją, tą pačią dieną, vadovaudamasis Informacijos, registruojamos Informacijos apie nusikalstamą veiką, kitus teisės pažeidimus ir įvykius registre, tvarkymo taisyklių, patvirtintų tarnybos vado 2013 m. rugpjūčio 9 d. įsakymu Nr. 4-401 „Dėl Informacijos, registruojamos Informacijos apie nusikalstamą veiką, kitus teisės pažeidimus ir įvykius registre, tvarkymo taisyklių patvirtinimo“ (toliau – taisyklės), nustatyta tvarka gautą informaciją užregistruoja ir ją perduoda tarnybos vado pavaduotojui, kuris priima vieną iš šių sprendimų:

8.1. ne vėliau kaip kitą darbo dieną pagal kompetenciją perduoda tarnybos struktūriniam padaliniui tikrinti pateiktą informaciją;

8.2. jei gauta informacija leidžia pagrįstai manyti, kad yra rengiama, daroma ar padaryta nusikalstama veika, administracinis nusižengimas arba kitas pažeidimas, nesusijęs su tarnybos vykdoma veikla, ne vėliau kaip per dvi darbo dienas nuo informacijos gavimo dienos įpareigoja atitinkamą tarnybos struktūrinį padalinį persiųsti gautą informaciją apie galimus pažeidimus tokią informaciją tirti įgaliotai institucijai be asmens, pateikusio informaciją, sutikimo ir apie tai informuoti šį asmenį.

9. Jei budėtojas gauna informaciją, kurios tikrinimui nebūtina atlikti neatidėliotinus veiksmus, ne darbo valandomis, veiksmai, nurodyti šio aprašo 8 punkte, atliekami kitą darbo dieną.

10. Tarnybos struktūrinis padalinys, gavęs pavedimą dėl informacijos patikrinimo ar kitų veiksmų atlikimo, privalo:

10.1. ją pateikusiam asmeniui pageidaujant raštu ar el. paštu informuoti šį asmenį apie tokios informacijos gavimo faktą;

10.2. atlikti pateiktos informacijos patikrinimą ar kitus veiksmus ir, pasitvirtinus gautai informacijai bei pagal kompetenciją atlikus būtinus veiksmus, taip pat esant būtinybei, ją perduoti kitam tarnybos struktūriniam padaliniui dėl tolimesnių veiksmų atlikimo ir sprendimo priėmimo;

10.3. apie pateiktos informacijos patikrinimą per penkias darbo dienas po informacijos gavimo raštu informuoti tokią informaciją pateikusį asmenį apie priimtą sprendimą dėl informacijos nagrinėjimo. Sprendimas nenagrinėti informacijos turi būti motyvuotas;

10.4. baigus nagrinėti informaciją, nedelsiant raštu informuoti informaciją pateikusį asmenį apie priimtą sprendimą, nagrinėjimo rezultatus ir veiksmus, kurių buvo imtasi ar planuojama imtis, nurodyti priimto sprendimo apskundimo tvarką. Nustačius pažeidimo padarymo faktą, tarnybos struktūrinis padalinys turi informuoti informaciją pateikusį asmenį apie pažeidimą padariusiems asmenims taikytą atsakomybę.

11. Patikrinus informaciją, apie jos patikrinimo rezultatus Informacijos, registruojamos Informacijos apie nusikalstamą veiką, kitus teisės pažeidimus ir įvykius registre, tvarkymo taisyklių nustatyta tvarka duomenys pateikiami budėtojui. Informacijos patikrinimo medžiaga saugoma jos tikrinimą atlikusiame struktūriniame padalinyje tarnybos atitinkamų metų dokumentacijos plane nustatytą terminą, bet ne trumpiau kaip trejus metus.

12. Gauta informacija registruojama taisyklių nustatyta tvarka.

_____________________________